Georg Milbradt

Georg Hermann Milbradt (* 23. februara 1945 w Eslohe, Sauerland) je němski hospodarski wědomostnik a politikar Křesćansko-demokratiskeje unije. Wón bě wot apryla 2002 hač do meje 2008 jako naslědnik Kurta Biedenkopfa z druhim ministerskim prezidentom Sakskeje po přewróće.

Milbradt studowaše w Münsterje ludowe hospodarstwo, prawnistwo a matematiku. W lěće 1973 bu tam promowowany. W samsnym lěće zastupi do CDU a bě wot 1975 do 1983 měšćanski radźićel w Münsterje a wot 1983 do 1990 finančny decernent města. Po přewróće bu wot ministerskeho prezidenta Biedenkopfa nominowany za finančneho ministra Sakskeje. Tute zastojnstwo wukonješe hač do januara 2001. Wot 1994 bě jako direktny kandidat wólbneho wokrjesa Kamjenc tež z čłonom sakskeho krajneho sejma. Po Biedenkopfowym wotstupje wuzwoli jeho krajny sejm dnja 18. apryla 2002 za noweho ministerskeho prezidenta. Do wólbow 2004 nawjedowaše knježerstwo CDU, po wólbach koaliciju z CDU a SPD.

Dnja 27. meje 2008 wotstupi dla swojeje róly w aferje wokoło sakskeje krajneje banki ze zastojnstwa ministerskeho prezidenta. Za naslědnika bu woleny Stanisław Tilich.

Milbradt je romsko-katolski, woženjeny a nan dweju synow.

 Wotkazaj 



Kategorija:Muž
Kategorija:Rodź. 1945
Kategorija:Němski politikar
Kategorija:Čłon CDU
Kategorija:Zapósłanc sakskeho krajneho sejma
Kategorija:Ministerski prezident Sakskeje
Kategorija:Wysokošulski wučer
Kategorija:Wosoba (Drježdźany)
Kategorija:Politikar (20. lětstotk)
Kategorija:Politikar (21. lětstotk)